Catarroja ja té tot preparat per a l'arribada del Pare Noel
22 des. 2022

L'Ajuntament de Catarroja, a través de la regidoria de Festes, ja té tot preparat per a l'arribada del Pare Noel al nostre municipi. Per tercer any consecutiu, hem convençut a Santa Claus perquè ens acompanye en un recorregut màgic pels principals carrers del nostre municipi, afegint enguany una gran festa que durant el matí del dissabte 24 de desembre farà les delícies dels menuts i menudes en la plaça Major.

“Estem davant la primera gran cita màgica d'aquest Nadal i a Catarroja hem posat tot de la nostra part perquè el Pare Noel es trobe com a casa. Enguany, des de la regidoria de Festes i Joventut hem preparat un gran esdeveniment en el matí del 24 de desembre que servirà com a escalfament del gran dia que totes estem esperant. A més, enguany també ens toca rebre regal, ja que estem en el tram final per a poder obrir la Casa de la Joventut, una fita per a la població més jove de Catarroja”, explica Lorena Silvent, vicealcaldessa de Catarroja.

Així doncs, la comitiva del Pare Noel eixirà aquest divendres a les 17 hores de plaça Llotgeta. Des d'ací, viatjarà amb la comitiva pels principals carrers i parcs del municipi per a transmetre l'alegria del Nadal i recollir aquells desitjos d'última hora que s'han quedat fora de les cartes de majors i xicotets de Catarroja. Després de la visita, Santa Claus tornarà, el matí del dissabte 24, per a fer-se fotos amb els més menuts i menudes del municipi en una gran festa amb tallers, jocs, música i molta diversió que es desenvoluparà des de les 11 hores en la plaça Major.

Casa de la Joventut

D'altra banda, el Pare Noel ens portarà en el seu sac els últims detalls abans de posar en marxa la Casa de la Joventut. Una gran tasca que s'ha realitzat des de la regidoria de Joventut, Infància i Adolescència, fruit d'un procés participatiu per a aconseguir transformar l'antiga Casa Museu Alfonso en l'espai que sempre ha sol·licitat la ciutadania més jove.